alexandrainst/scandi-wiki huggingface dataset:
Buckfastbý

Apis mellifera buckfast er blendingur nokkurra undirtegunda alibýflugna sem gerður var af bróður Adam (munkur í Buckfast-klaustrinu, hét í raun Karl Kehrle). Árið 1915 varð alvarleg sýking af Wighteyjar-sýki sem eyddi nær öllum býflugnabúm klaustursins. Einungis 16 bú stóðu eftir og voru þau öll hrein A. m. ligustica eða blendingar við innfæddar A. m. mellifera. Hóf bróðir Adam ræktun með blöndun eftirfarandi gerða (ekki allar í endanlegum blendingi): A. m. ligustica (dökka afbrigðið), A. m. mellifera (frönsk, sænsk og finnsk staðbrigði;það írska reyndist jafnvel viðkvæmara fyrir Acarina en það breska), A. m. cypria, A. m. carnica, A. m. cecropia, A. m. meda (Írönsk og Írösk staðbrigði), A. m. sahariensis, A. m. anatoliaca (tyrknesk og armensk staðbrigði), A. m. caucasica, A. m. lamarckii, A. m. monticola (Mount Elgon staðbrigði), A. m. adami og A. m. macedonica (Mount Athos staðbrigði). Ræktunin heppnaðist og er stofninum haldið við af  Federation of European Buckfast Beekeepers (G.D.E.B.) sem er í 26 löndum og með fjölda ræktenda.

Öll bú á Íslandi nú eru frá Álandseyjum í Finnlandi og eru af Buckfast stofni.

Tilvísanir 

Býflugur
Arthur Drewry

Arthur Drewry (3. mars 1891 – 25. mars 1961) var enskur knattspyrnufrömuður og fisksali. Hann gegndi ýmsum trúnaðarstörfum fyrir Enska knattspyrnusambandið og æskufélag sitt Grimsby Town.

Ferill og störf
Drewry fæddist í Grimsby og gekk þar í skóla. Hann gekk í herinn og þjónaði í Palestínu í fyrri heimsstyrjöldinni. Að stríði loknu hélt hann aftur til heimaborgarinnar þar sem hann kvæntist dóttur umfangsmikils fisksala. Hann tók við rekstri fyrirtækisins og stýrði því allt til ársins 1953 þegar hann dró sig í hlé.

Tengdafaðir Drewry var jafnframt stjórnarformaður knattspyrnufélagsins Grimsby Town og fól hann tengdasyninum stjórn félagsins. Drewry varð síðar stjórnarformaður Grimsby og var sem slíkur kjörinn formaður ensku deildarkeppninnar frá 1949 til 1955. Frá 1955 til 1961 var hann svo forseti Enska knattspyrnusambandsins.

Drewry átti hlut að máli í óvæntustu úrslitum í sögu HM í knattspyrnu, í Brasilíu 1950 þegar England tapaði fyrir Bandaríkjunum. Um þær mundir var liðsuppstillingin ekki í höndum lnadsliðsþjálfarans heldur nefndar á vegum knattspyrnusambandsins. Drewry, sem formaður nefndarinnar, krafðist þess að England stillti upp óbreyttu liði frá fyrri leik og að Stanley Matthews yrði utan liðs, í trássi við óskir þjálfarans. Ósigurinn var mikið áfall fyrir Drewry, sem hafði ásamt Stanley Rous átt einna stærstan þátt í að koma bresku knattspyrnusamböndunum inn í FIFA á nýjan leik og sannfæra samlanda sína um ágæti þess að taka þátt í heimsmeistaramótinu.

Þegar Rodolphe Seeldrayers frá Belgíu féll frá árið 1955 kom í hlut Drewry, sem varaforseta sambandsins, að taka við forsetaembætti FIFA. Hann var svo formlega kjörinn á FIFA-þinginu 1956 eftir baráttu við M. Larfarge frá Frakklandi. Hann gegndi embættinu til dauðadags fimm árum síðar. Á þeim tíma sá hann m.a. um skipulagningu HM 1958 í Svíþjóð og í hans valdatíð var ákveðið að HM 1966 yrði haldið í heimalandi hans, Englandi.

Heimildir 
 

Forsetar FIFA
Kristbjörn Albertsson

Kristbjörn Albertsson (8. ágúst 1944 – 18. júlí 2022) var íslenskur körfuknattleiksmaður, þjálfari, dómari og stjórnarmaður. Hann dæmdi bæði í körfuknattleik og fótbolta og varð fyrsti alþjóðadómari Íslands í körfuknattleik árið 1973. Fimm sinnum var hann valinn dómari ársins hjá KKÍ. Kristbjörn varð formaður Körfuknattleikssambands Íslands í stuttan tíma árið 1980 eftir að Stefán Ingólfsson sagði af sér og svo aftur tímabilið 1981 til 1982.

Viðurkenningar
Körfuknattleiksdómari ársins (5): 1976, 1979, 1980, 1986, 1987

Heimildir

Íslenskir körfuknattleiksmenn
Íslenskir körfuknattleiksþjálfarar
Leikmenn Úrvalsdeildar karla í körfuknattleik
Kamilla Einarsdóttir

Kamilla Einarsdóttir (f. 11. janúar 1979) er íslenskur rithöfundur. Árið 2016 birtist smásagan Læsi í Burkina Faso og aðrar aðferðir til að taka einhvern á löpp eftir Kamillu í bókinni Ástarsögur íslenskra kvenna: frásagnir úr raunveruleikanum sem er samansafn reynslusagna íslenskra kvenna af ástinni. Fyrsta skáldsaga Kamillu er samtímasagan Kópavogskrónika og kom út árið 2018. Önnur skáldsaga hennar, Tilfinningar eru fyrir aumingja, kom út árið 2021. Árið 2020 var frumsýnt samnefnt leikverk í Þjóðleikhúsinu upp úr Kópavogskróniku í leikstjórn Silju Hauksdóttur. Kamilla er dóttir rithöfundarins Einars Kárasonar.

Ritverk

Skáldsögur 
 2018 - Kópavogskrónika - til dóttur minnar með ást og steiktum
 2021 - Tilfinningar eru fyrir aumingja

Smásögur 
 2017 - Læsi í Burkina Faso og aðrar aðferðir til að taka einhvern á löpp

Tilvísanir

Íslenskir rithöfundar
Íslenskir kvenrithöfundar
Lanólín

Lanólín, einnig kallað ullarfeiti eða ullarfita, er vax sem kemur úr fitukirtlum dýra sem hafa ull. Lanólín er algengt innihaldsefni húðsnyrtivara.
fita
Myrk

Myrk var svartmálmshljómsveit úr Reykjavík sem var starfandi á árunum 2000-2004 og gaf út eina plötu í fullri lengd hjá ásamt 2 demóum.

Skífur
Icons of the Dark (2004, Ketzer Records)

Liðskipan
Örvar: Söngur
Bjarni Már: Gítar
Jakob: Gítar
Kristinn: Trommur
Erling: Bassi

Íslenskar þungarokkshljómsveitir
Stofnað 2000
Lagt niður 2004
Perlufljót

Perlufljót eða Perluá (kínverska:珠江; rómönskun: Zhū Jiāng; áður þekkt sem Zhujiang; með rómönskun Yue Jiang; áður þekkt sem Kanton áin) er 2.400 kílómetra langt fljót í suðurhluta Alþýðulýðveldisins Kína. Fljótið rennur í Suður-Kínahaf á milli Hong Kong og Makaó. Neðsti hluti fljótsins myndar mjög stórt óshólmasvæði sem kennt er við Perlufljót.
 
Perlufljót dregur nafn sitt af perlulituðum skeljum sem liggja neðst í ánni á þeim kafla sem rennur í gegnum borgina Guangzhou.
 
Nafnið Perlufljót er einnig oft notað fyrir umfangsmikið árkerfi fyrir vatnaskil Xi („Vestur“), Bei („Norður“) og Dong („Austur“) ánna í Guangdong héraði. Þessar ár eru allar álitnar þverár Perlufljóts vegna þess að þær deila sameiginlegum óshólmum á „Óshólmasvæði Perlufljóts“.  Þetta óshólmasvæði er margbrotið safn lækja og skurða á milli lítilla hrísgrjónaakra sem vegna 12 mánaða vaxtartímabilsins, standa venjulega undir þremur hrísgrjónauppskerum árlega. Þetta er eitt fjölmennasta svæði Kína, þar sem nútímaiðnaður og landbúnaður hefur þróaðast hratt síðan á níunda áratug 20 aldar.
 
Perlufljót er þriðja lengsta fljót Kína, 2.400 kílómetra ef talið er frá lengstu upptökum fljótsins, við ána Xi.  Einungis  Jangtse-fljót (eða Bláá) og Gulafljót eru lengri. Perlufljót er næststærst miðað við vatnsrennsli (rúmmál) á eftir Jangtse-fljóti.
 
Vatnasvið Perlufljóts nær yfir 453.700 ferkílómetra svæði í Guangdong og Guangxi héruðum, og einnig að hluta af héruðunum Yunnan, Guizhou, Hunan og Jiangxi. Að auki nær vatnasviðið til norðurhluta héraðanna Cao Bằng og Lạng Sơn í Víetnam.

Heimildir

Tilvísanir 

Fljót í Kína
Stanley Rous

Sir Stanley Ford Rous (25. apríl 1895 – 18. júlí 1986) var enskur knattspyrnufrömuður og dómari. Hann gegndi ýmsum trúnaðarstörfum fyrir Enska knattspyrnusambandið og var forseti FIFA um árabil.

Ferill og störf
Stanley Rous fæddist í Suffolk, sonur matráðs en hóf kennaranám áður en hann gekk í herinn í fyrri heimsstyrjöldinni þar sem hann þjónaði víða um lönd. Að stríði loknu gerðist hann íþróttakennari í framhaldsskóla.

Hann lék knattspyrnu með áhugamannaliðum sem markvörður þar til hann handarbrotnaði og varð að leggja hanskana á hilluna. Í kjölfarið vaknaði áhugi hans á dómgæslu. Hann hóf að dæma í ensku deildarkeppninni árið 1927 og flautaði sinn fyrsta landsleik síðar sama ár. Alls dæmdi hann 34 landsleiki á ferlinum. Árið 1934 hlotnaðist honum sá heiður að dæma úrslitaleik ensku bikarkeppninnar milli Portsmouth og Manchester City. Skömmu síðar ákvað hann að snúa baki við dómarahlutverkinu. 

Mikilvægi Rous lá þó ekki fyrst og fremst í dómarastörfum hans innan vallar heldur í umritun hans á knattspyrnulögunum með það að markmiði að gera þau skýrari og skiljanlegri. Þá var hann brautryðjandi í vísindalegri nálgun varðandi það hvernig best væri að dómarar og línuverðir ættu að standa hver miðað við annan til að sjá sem best til. Þær leiðbeiningar urðu fljótt viðtekin framkvæmd í dómarastéttinni.

Við stjórnvölinn
Að dómaraferlinum loknum sneri Rous sér að stjórnarstörfum í knattspyrnuhreyfingunni. Hann var ritari Enska knattspyrnusambandsins frá 1934-62. Hann starfaði sömuleiðis á vettvangi UEFA og varð varaforseti sambandsins árið 1960 uns hann tók við forsetaembættinu í FIFA árið eftir. Forsetatíð hans frá 1961 til 1974 var viðburðarík en einkenndist líka af sívaxandi spennu milli gamla og nýja tímans í stjórn sambandsins.

Það sem fór verst með orðspor Rous var einarður stuðningur hans við aðild Suður-Afríku að FIFA þrátt fyrir kynþáttaaðskilnaðarstefnuna þar í landi. Knattspyrnusamband Afríku hafði vísað Suður-Afríku á dyr árið 1958 og það sama gerði FIFA árið 1961 eftir að stjórnin þar í landi neitaði að uppfylla skilyrði um bann við mismunun. Tveimur árum síðar ferðaðist Rous til Suður-Afríku og komst að þeirri niðurstöðu hleypa landinu aftur inn í sambandið á grunni loforða um að tefla til skiptis fram í forkeppni heimsmeistaramóta liðum sem alfarið væru skipuð hvítum eða þeldökkum leikmönnum. Þetta sættu fulltrúar á ársþingi FIFA sig ekki við og var Suður-Afríku fyrst vikið tímabundið úr sambandinu og loks rekið alfarið úr því nokkrum árum síðar. Rous þráaðist við að kyngja þeirri niðurstöðu og hélt áfram að tala máli Suður-Afríku og íhugaði jafnvel að stofnsetja sérstakt álfusamband í sunnanverðri Afríku til að koma Suður-Afríku og Ródesíu inn bakdyramegin.

Fylgispekt Rous við Suður-Afríku kom honum um koll árið 1974 þegar João Havelange bauð sig fram gegn honum. Havelange hafði sigur með atkvæðum fulltrúa þriðja heims landa sem fengið höfðu sig fullsödd af ráðríkum gömlum nýlenduþjóðum. Strax í kjölfar ósigursins í forsetakjörinu var Rous þó skipaður heiðursforseti sambandsins.

Heimildir 
 

Forsetar FIFA
Enskir knattspyrnudómarar
Guangzhou Baiyun-alþjóðaflugvöllurinn

Alþjóðaflugvöllur Guangzhou Baiyun (IATA: CAN, ICAO: ZGGG) (kínverska: 廣州白雲國際機場; rómönskun: Guǎngzhōu Báiyún Guójì Jīchǎng) er meginflughöfn farþegaflugs Guangzhou höfuðborgar Guangdong héraðs í  Alþýðulýðveldinu Kína. Hann er þriðju stærsti safnvöllur Kína. Tvær flugstöðvar flugvallarins  þjóna bæði innanlandsflugi og alþjóðaflugi.
 
Flugvöllurinn er staðsettur um 43 kílómetra norður af miðborg Guangzhou í Baiyun hverfi borgarinnar, sem gefur vellinum nafn.

Saga stækkunar 
Þarf sem eldri flugvöllur Guangzhou var komin langt umfram farþegafjölda var samþykkt árið 1992 að velja stað fyrir nýjan alþjóðaflugvöll. Byggingarframkvæmdir hófust árið 2000 og hóf flugvöllurinn starfsemi fjórum árum síðar 2004.

Vegna mikillar fjölgun farþega var ráðist í stækkun flugvallarins. Bætt var við þriðju flugbrautinni, annarri flugstöðvarbyggingu og leigubílakerfið, flugumferðarstjórn bætt, sem og flughlað stækkað. Þetta var tekið í notkun árið 2015.

Aftur var ráðist í stækkun árið 2020 og 2021. Bæta á við þriðju flugstöðinni, ásamt farþegamiðstöð. Tengja á flugvöllinn við hraðlestar- og snarlestarkerfi borgarinnar. Á teikniborðinu er enn frekari uppbygging.

Árið 2019 fóru um 73.4 milljónir farþega um flugvöllinn og um 1.920.000 tonn af farmi. Árið 2021 var flugvöllurinn meðal stærstu flugvalla í heiminum hvað varðar farþegafjölda. Heimsfaraldur COVID-19 breytti verulega farþegafjölda flugvallarins um tíma.

Flugfélög 
Flugvöllurinn er svæðisbundin miðstöð fyrir China Southern Airlines, Hainan Airlines, FedEx, Shenzhen Airlines. Hann er lykilflugvöllur Air China. Alls starfa um 80 kínversk og erlend flugfélög á flugvellinum.

Áfangastaðir 
Frá 2019 hefur leiðakerfi flugvallarins náð yfir meira en 220 áfangastaði um allan heim, þar á meðal um 90 alþjóðlegra og svæðisbundna áfangastaða. Áfangastaðir eru flestir innan Kína og í Austur Asíu, með alþjóðaflug til New York, Frankfurt, Amsterdam, París, Sydney, Tókýó, Osaka, Hong Kong, Singapúr, Seúl, og fleiri staða.

Samgöngur við völlinn 
 
Lestir, snarlestir og strætisvagnar tengja flughöfnina við miðborg Guangzhou og nærliggjandi borgir og svæði. Flugvöllurinn er tengdur öflugu lestarkerfi með stöð í kjallara flugstöðvarbygginganna.

Tölfræði

Tenglar 
 
 Vefsíða Travel China Guide  Almennar upplýsingar, kort af flugvellinum, samgöngur almenningsvagna á flugvöllinn o.fl.
 
 Kínverk og ensk vefsíða Guangzhou Baiyun flugvallarins.

Heimildir

Tilvísanir 

 

 
Flugvellir í Kína
Kinnaird lávarður

Arthur Fitzgerald Kinnaird, ellefti lávarður Kinnaird (16. febrúar 1847 – 30. janúar 1923) var breskur aðalsmaður, knattspyrnumaður og forseti Enska knattspyrnusambandsins í meira en þrjá áratugi. Hann hefur verið kallaður fyrsta stórstjarnan í sögu fótboltans. Kinnaird lávarður lék níu úrslitaleiki Ensku bikarkeppninnar, meira en nokkur annar. Þar af fór hann fimm sinnum með sigur af hólmi. Í viðurkenningarskyni fyrir afrek sín var honum færður fyrsti verðlaunagripur keppninnar að gjöf árið 1911 þegar nýr bikar var kynntur til sögunnar.

Líf og störf
Arthur Fitzgerald Kinnaird fæddist í Kensington, sonur bankamannsins og stjórnmálamannsins Arthur Kinnaird tíunda lávarðar Kinnaird. Þeir voru af skoskri aðalsætt sem stofnuð var á sautjándu öld, en titillinn hvarf úr sögunni við dauða þrettánda lávarðarins árið 1997.

Kinnaird nam við Cambridge og útskrifaðist þaðan tvítugur að aldri. Eftir það hóf hann störf við banka fjölskyldunnar, Ransom, Bouverie & Co. og varð fljótlega yfirstjórnandi hans. Banki þessi sameinaðist síðar öðrum í Barclays-banka sem Kinnaird veitti forstöðu til dauðadags. Hann átti sjö börn.

Knattspyrnuferill
Kinnaird hóf snemma fótboltaiðkun og var orðinn fyrirliði skólaliðsins tólf ára að aldri árið 1859. Hans fyrstu kynni af fótbolta eftir reglum Enska knattspyrnusambandsins, sem settar höfðu verið árið 1863, voru þó ekki fyrr en árið 1866. Á þessum árum keppti hann í fjölda annarra íþrótta, s.s. sundi, tennis, spretthlaupum og róðri.

Sem leikmaður átti Kinnaird að baki magnaðan feril. Hann keppti níu sinnum til úrslita í Ensku bikarkeppninni og varð þrisvar sinnum meistari með Wanderers og tvisvar með Old Etonians. Varð víðfrægt þegar hann fagnaði fimmta og síðasta titlinum með því að standa á höfði fyrir framan áhorfendastúkuna. Kinnaird lék allar stöður á vellinum, frá markverði til fremsta framherja.

Þrátt fyrir að hafa fæðst og alist upp í Lundúnum var Kinnaird lávarði annt um skosk ætterni sitt og keppti því fyrir Skotland gegn Englandi, bæði í þremur leikjum sem í dag eru ekki viðurkenndir sem fullgildir landsleikir og í öðrum opinbera landsleik Skotlands og Englands þann 8. mars 1873.

Kinnaird lávarður var talinn sérlega harður í tæklingum, sem bakaði honum miklar vinsældir áhorfenda. Hann var einnig auðþekkjanlegur á velli, mikill að burðum og með sítt alskegg og einatt klæddur í síðbuxur. Hefur honum verið lýst sem fyrstu stórstjörnu fótboltans, enda vinsælt myndefni fyrir skopmyndateiknara blaðanna.

Íþróttaforkólfur
Kinnaird tók sæti í stjórn Enska knattspyrnusambandsins aðeins 21 árs gamall. Hann sinnti gjaldkerastarfinu um tíma og varð forseti árið 1890, sem hann gegndi næstu 33 árin. Hann lést skömmu áður en Wembley-leikvangurinn var tekinn í notkun, en bygging hans hafði verið risavaxið úrlausnarefni fyrir sambandið.

Auk starfa að knattspyrnumálum var Kinnaird lávarður virkur í kirkjustarfi og stýrði meðal annars YMCA-hreyfingunni um árabil.

Heimildir 
 

Breskir barónar
Skoskir knattspyrnumenn
Skátafélagið Væringjar

Skátafélagið Væringjar, einnig þekkt sem Væringjafélagið, var félag sem stofnað var af séra Friðriki Friðrikssyni sem deild innan KFUM þann 23. apríl 1913. Haustið 1913 tók Axel V. Tulinius við forystu félagsins er Friðrik sigldi til Ameríku og var félagið gert að skátafélagi að forgöngu Axels og Ársæls Gunnarssonar.

Árið 1938 sameinaðist félagið ásamt Skátafélaginu Erni í Skátafélag Reykjavíkur.

Heimildir

Skátafélag
Axel V. Tulinius

Axel Valdimar Tulinius (6. júní 1865 – 8. desember 1937) var íslenskur stjórnmálamaður, íþróttafrömuður og skátaforingi. Hann var þingmaður á Alþingi frá 1900 til 1901 fyrir Framsóknarflokkinn. Árið 1912 varð hann fyrsti forseti Íþróttasambands Íslands þar sem hann starfaði til 1926. Hann var fyrsti skátastjóri Bandalag íslenskra skáta þar sem hann starfaði frá 1925 til 1937.

Axel lést í Kaupmannahöfn 8. desember 1937 eftir veikindi.

Tilvísanir

Ytri tenglar 
 Alþingi - Æviágrip

Íslendingar á 20. öld
Fólk dáið árið 1937
Fólk fætt árið 1865
Jón Karel Kristbjörnsson

Jón Karel Kristbjörnsson (19. desember 1911 – 17. júní 1933) var íslenskur knattspyrnumaður sem spilaði stöðu markvarðar fyrir Val og varði mark félagsins þegar það varð Íslandsmeistari í fyrsta sinn árið 1930. Sama ár keppti hann með úrvalsliði Íslendinga á móti úrvalsliði Færeyja í Þórshöfn í Færeyjum þar sem Íslendingar fóru með sigur af hólmi, 1-0. Í úrslitaleiknum um Íslandsmeistaratitilinn 1933, þann 13. júní, hlaut Jón Karel lífshættuleg innvortis meiðsl eftir samstuð við andstæðing og lést á sjúkrahúsi fjórum dögum síðar af lífhimnubólgu. Hann var eini leikmaðurinn sem lést af völdum meiðsla í knattspyrnuleik á Íslandi þar til Ármenningurinn Haukur Birgir Hauksson lést 40 árum seinna, þann 30. júlí 1973, af völdum meiðsla sem hann hlaut í leik Ármanns og Vals í 1. flokki mánuði áður.

Titlar
Íslandsmeistari: 1930, 1933

Heimildir

Íslenskir knattspyrnumenn
Haukur Birgir Hauksson

Haukur Birgir Hauksson (16. mars 1944 – 30. júlí 1973) var íslenskur knattspyrnumaður. Hann hóf að leika knattspyrnu með meistaraflokki og 1. flokki Ármanns við stofnun knattspyrnudeildar félagsins árið 1968 auk þess að þjálfa hjá því. Þann 26. júní 1973, hlaut hann alvarleg innvortis meiðsl eftir samstuð við andstæðing í leik Ármanns og Vals í 1. flokki og lést að lokum rúmlega mánuði seinna af völdum þeirra.
 Hann var fyrsti íslenski knattspyrnumaðurinn til að látast af meiðslum í leik í 40 ár eða síðan Jón Karel Kristbjörnsson, markvörður Vals, lést af völdum meiðsla sem hann hlaut við samstuð við leikmann KR í úrslitaleik Íslandsmótsins 1930.

Heimildir

Íslenskir knattspyrnumenn
Lights on the Highway (breiðskífa)

Lights on the Highway er fyrsta breiðskífa hljómsveitarinnar Lights on the Highway og kom út árið 2005.

Lagalisti 
 Jameson's state (4:09)
 Said to much (4:38)
 The moment (2:43)
 Rest of us (4:46)
 Long summer dining (3:33)
 Down the alley (4:45)
 Wake up (2:52)
 Marilyn Monroeverdrive (4:12)
 No such strings (5:25)
 All for the better (3:32)
 The maze (10:45)
 She takes me home (3:08)

Hljómplötur gefnar út árið 2005
Íslenskar breiðskífur
Singapore Sling (hljómsveit)

Singapore Sling er íslensk rokk hljómsveit frá sem var stofnuð árið 2000 í Reykjavík.

Meðlimir

Núverandi
Henrik Baldvin Björnsson - Söngur

Fyrrverandi
Anna Margrét Björnsson - Söngur
Alex Hancock - 
Bjarni Friðrik Jóhannsson - Trommur
Björn Viktorsson - Trommur
Einar Þór Kristjánsson (Einar Sonic) - Gítar
Ester Bíbí Ásgeirsdóttir - Bassi/Söngur
Hallberg Daði Hallbergsson - Bassi
Hákon Aðalsteinsson - Gítar
Helgi Örn Pétursson - Gítar
Kaktus Einarsson - Trompet
Margrét Kristín Blöndal (Magga Stína) - Fiðla
Þorgeir Guðmundsson (Toggi) - Bassi
Sigurður Magnús Finnsson (Siggi Shaker, Iggy Sniff) - Ásláttarhljóðfæri

Útgefið efni

Breiðskífur 
The Curse of Singapore Sling (2002)
Life is killing my Rock 'n' roll (2004)
Taste the blood of Singapore Sling (2005)
Perversity, Desperation and Death (2009)
Singapore Sling must be destroyed (2010)
Never Forever (2011)
The Tower of Foronicity (2014)
Psych Fuck (2015)
Kill Kill Kill (Songs About Nothing) (2018)
Killer Classics (2019)
Good Sick Fun with Singapore Sling (2020)

Smáskífur
Riffermmania (Kill Kill Killl) (2018)
Nothing Matters but R N'R (2018)
Suicide Twist (2019)
Touch the Filth (2020)
Soul Kicks (2020)

Tilvísanir

Íslenskar hljómsveitir
Stofnað 2000
Denys Sjmyhal

Denys Anatolíjovytsj Sjmyhal (úkraínska: Денис Анатолійович Шмигаль; f. 15. október 1975) er úkraínskur stjórnmálamaður og athafnamaður sem hefur verið forsætisráðherra Úkraínu frá árinu 2020. Hann var áður sveitarstjóri í Ívano-Frankívskfylki. Sem forsætisráðherra hafði Sjmyhal umsjón með viðbrögðum úkraínsku stjórnarinnar við kórónuveirufaraldrinum í landinu.

Æviágrip 
Denys Sjmyhal útskrifaðist frá Tækniháskólanum í Lvív árið 1997. Hann er með kandidatsgráðu í hagfræðivísindum frá árinu 2003. Frá útskrift sinni árið 1997 fram til ársins 2005 vann Sjmyhal sem endurskoðandi fyrir ýmis fyrirtæki. Frá september 2005 til júní 2006 var Sjmyhal aðstoðarframkvæmdastjóri fyrirtækisins LA DIS. Hann var framkvæmdastjóri fjárfestingafyrirtækisins Comfort-Invest frá júní 2006 til ágúst 2008. Sjmyhal var síðan framkvæmdastjóri fyrirtækis undir nafninu ROSANINVEST LLC frá september 2008 til september 2009.

Sjmyhal gegndi ýmsum pólitískum störfum í Lvívfylki frá árinu 2009 til ársins 2013. Hann var formaður hagfræðideildar héraðsstjórnar Lvív-héraðs frá 2009 til 2011. Þar kynntist hann og vann með Oleh Nemtsjínov, sem varð árið 2020 ráðherra ráðherraráðsins í ríkisstjórn Sjmyhals. Sjmyhal varð síðan formaður efnahags- og iðnaðarstefnu héraðsins allt árið 2012. Árið 2013 var hann formaður efnahagsþróunar-, fjárfestinga-, verslunar- og iðnaðardeildar Lvív-héraðs.

Fyrstu fjóra mánuði ársins 2014 var Sjmyhal ráðgjafi þingmanns á úkraínska þinginu.

Frá maí til desember 2014 var Sjmyhal varaformaður héraðsstofu tekju- og tollaráðuneytisins í Lvív-héraði. Hann var síðan varaforseti frystivörudreifingaraðilans TVK Lvivkholod í Lvív frá 2015 til 2017.

Frá 2018 til 2019 vann Sjmyhal sem framkvæmdastjóri Burshtyn TES, sem er stærsta raforkufyrirtækið í Ívano-Frankívsk og tilheyrir fyrirtækjasamsteypu Rínats Akhmetov.

Frá 1. ágúst 2019 þar til hann var útnefndur ráðherra starfaði Sjmyhal sem sveitarstjóri Ívano-Frankívskfylkis.

Þann 4. febrúar árið 2020 var Sjmyhal útnefndur ráðherra héraðsþróunarmála. Hann tók síðan við af Oleksíj Hontsjarúk sem forsætisráðherra Úkraínu í mars árið 2020.

Einkahagir
Sjmyhal er kvæntur Katerynu Sjmyhal. Þau eiga tvær dætur. Kateryna er fyrrum meðeigandi Kamjanetskyj-bakarísins í Lvív og reiðhjólaleigunnar NextBike. Hún seldi hluta sína í þessum fyrirtækjum árið 2019.

Tilvísanir

 

Forsætisráðherrar Úkraínu
Ellý Katrín Guðmundsdóttir

Ellý Katrín Guðmundsdóttir (fædd 15. september 1964 í Reykjavík) er íslenskur lögfræðingur og fyrrum borgarritari Reykjavíkurborgar. Hún hefur vakið athygli fyrir að beina sjónum almennings að Alzheimer-sjúkdómnum sem lagðist á hana 51 árs að aldri. Hún var sæmd riddarakrossi Fálkaorðunnar 17. júní 2020 fyrir störf á opinberum vettvangi og framlag til opinskárrar umræðu um Alzheimer sjúkdóminn.

Hún er gift Magnúsi Karli Magnússyni, fyrrum deildarforseta í læknadeild HÍ og eiga þau tvö börn. Móðir Ellýjar er færeysk. Bróðir hennar er Pétur Guðmundsson körfuboltakappi.

Hún lauk gagnfræðaprófi frá Kvennaskólanum í Reykjavík 1980 og lauk svo stúdentsprófi frá Menntaskólanum í Hamrahlíð. Hún lauk embættisprófi í lögfræði frá Háskóla Íslands 1990, og lauk meistaraprófi í umhverfis- og alþjóðarétti frá University of Wisconsin Law School 1998.

Hún var skipuð af Alþingi í stjórnlaganefnd árið 2010. Hún sat í stjórn Landverndar 2016-2018.

Í Alþingiskosningunum 2021 neitaði kjörstjórn henni að njóta aðstoðar Magnúsar, fulltrúa hennar, í kjörklefa, hún greiddi atkvæði með aðstoð kjörstjóra.

Starfsferill 
 1991-1994 lögfræðingur á Einkaleyfastofu 
 1998-2002 lögfræðingur hjá Alþjóðabankanum í Washington D.C.
 2002-2005 forstöðumaður Umhverfis- og heilbrigðisstofu Reykjavíkur
 2005-2007 sviðsstýra Umhverfissviðs Reykjavíkurborgar
 2007-2008 forstjóri Umhverfisstofnunar
 2008-2011 sviðsstjóri Umhverfis- og samgöngusviðs Reykjavíkurborgar
 2011-2016 borgarritari Reykjavíkurborgar
 2016-2019 lögfræðingur hjá Reykjavíkurborg

Heimildir 
 
 
 
 
 
 
 
 

Íslenskir lögfræðingar